Úradný vestník L 151 , 30/04/2004 S. 0084 - 0085



Rozhodnutie Komisie z 29. apríla 2004 o finančnom príspevku Spoločenstva pre Konferenciu OIE o besnote v Európe a strednej Ázii v roku 2004 [oznámené pod číslom K(2004) 1619] (2004/417/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku [1], a najmä jeho článok 20, keďže: (1) podľa rozhodnutia 90/424/EHS Spoločenstvo musí zaviesť alebo pomáhať členským štátom pri zavedení technických a vedeckých opatrení potrebných pre rozvoj legislatívy Spoločenstva vo veterinárnej oblasti a pre rozvoj veterinárneho vzdelávania alebo výcviku; (2) Medzinárodný úrad pre nákazy zvierat (OIE) s dvomi európskymi OIE referenčnými laboratóriami FCRV-Wusterhausen a AFSSA-Nancy podnikli iniciatívu zorganizovať rozsiahlu Konferenciu o besnote v Európe a strednej Ázii. Táto konferencia sa bude zameriavať na nový vedecký rozvoj v oblasti diagnostikovania besnoty, epidemiológie a očkovania a praktické aspekty kontroly choroby; (3) Spoločenstvo sa takmer 10 rokov finančne zúčastňuje na programoch eradikácie besnoty v nakazených členských štátoch podľa rozhodnutia 90/424/EHS. Dôsledkom tohto opatrenia bola besnota takmer úplne eradikovaná na území Spoločenstva. Avšak programy sa stále zachovávajú v regiónoch, ktoré hraničia s určitými pristupujúcimi štátmi a tretími krajinami; (4) v roku 2003 sa rozhodlo o financovaní, v rámci programu Phare, programov na kontrolu besnoty v Estónsku, Maďarsku, Lotyšsku, Litve, Poľsku a Slovinsku. Tieto kampane je treba začať v roku 2004 budú pokračovať do roku 2006; (5) programy na eradikáciu besnoty v Českej republike a na Slovensku pre rok 2004 boli schválené Spoločenstvom a boli na ne udelené finančné prostriedky Spoločenstva podľa rozhodnutia Komisie 2003/849/ES [2]; (6) je treba podporiť každú akciu, ktorá by mohla uľahčiť politické rozhodnutia na podporu kontroly besnoty v krajinách východnej Európy a v strednej Ázii; (7) konferencia o kontrole besnoty, ktorá by mohla mať za následok zlepšenie platných stratégií a lepšiu informovanosť kompetentných úradov vo východnej Európe a v strednej Ázii, by bola užitočným príspevkom a Spoločenstvo by malo teda podporiť organizovanie takejto konferencie; (8) uverejnenie a šírenie, prostredníctvom Spoločenstva, technických a vedeckých materiálov spojených s Konferenciou OIE o besnote v Európe a v strednej Ázii v decembri 2004 prispeje k ďalšiemu rozvoju legislatívy Spoločenstva vo veterinárnej oblasti a vo veterinárnom vzdelávaní a výcviku; (9) je preto treba zapojiť finančné zdroje potrebné pre príspevok Spoločenstva na Konferenciu OIE o besnote v decembri 2004; (10) tento finančný príspevok Spoločenstva by mal byť priznaný s výhradou, že konferencia sa skutočne uskutoční tak, ako to bolo naplánované; (11) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, ROZHODLA TAKTO: Jediný článok Týmto sa schvaľuje akcia týkajúca sa uverejňovania a šírenia technických a vedeckých materiálov spojených s Konferenciou OIE o besnote v Európe a v strednej Ázii v decembri 2004, ktorá sa bude financovať z rozpočtovej línie 17.04.02 rozpočtu Európskej únie na rok 2004 v maximálnej výške 50000 EUR. V Bruseli 29. apríla 2004 Za Komisiu David Byrne člen Komisie [1] Ú. v. ES L 224, 18.8.1990, s. 19. Rozhodnutie naposledy zmenené a doplnené nariadením (ES) č. 806/2003 (Ú. v. EÚ L 122, 16.5.2003, s. 1). [2] Ú. v. EÚ L 322, 9.12.2003, s. 1. --------------------------------------------------